钦定古今图书集成/明伦汇编/官常典/第795卷 > 纳兰胡鲁剌
## 钦定古今图书集成/明伦汇编/官常典/第795卷 > 纳兰胡鲁剌

按《金史》本传：“胡鲁剌，大名路怕鲁欢，猛安人。性淳直，
寡言笑，好读书，博通今古。承安二年，进士第一，除应奉翰林文字，被诏括牛于临潢、上京等路。丞相襄有
田在肇州，家奴匿牛，不以实闻，即械系，正其罪而尽
括之。于是豪民皆惧，无敢匿者。使还，襄称能，居父丧
尽礼，御史举其清节，服除，转修撰平章政事。仆散端”
举廉能，有文采，迁同知顺天军节度使事。从伐宋，以
劳加朝请大夫，改礼部员外郎、曹州刺史。豪民仆散
扫合立私渡于定陶间，逃兵盗劫皆藉为囊橐，累攻
莫敢问。胡鲁剌捕治之，穷究其党，阖郡肃然。改沃州，
改南京路按察副使。贞祐二年，改泗州防御使。召为
吏部侍郎，迁绛阳军节度使，权河东南路宣抚副使。
是时兵兴，胡鲁剌完城郭，缮器械，料才壮为乡兵，延
问耆老，招致儒士，咨以备御之策，盐米储偫，劝富民
出粟，郡赖以完。赐诏褒谕，加资善大夫，官其次子吾
申，改权经略使。被召，以疾不能行，卒于绛州。